**Gnaeus Octavius** (natus anno ignoto; mortuus anno 162 a.C.n. Laodiceae in Syria) fuit vir publicus Romanus; anno 165 a.C.n. consulatum cum Tito Manlio Torquato gessit.

Gens
----

Octavius fuit pater Gnaei Octavii consulis anno 128 a.C.n. et avus Gnaei Octavii qui consul anno 87 a.C.n. fuit.

Initium Cursus honorum
----------------------

Octavius homo novus anno 172 a.C.n. aedilis curulis fuit atque anno 170 legatus in Graeciam missus est. Ab anno 169 *Xvir sacris faciundis* fuit. Anno 168 praetor classem in bello contra Macedoniam duxit et Persem regem in insula Samothracia captivum fecit.

### Triumphus anno 167 a.C.n. celebratus

Triumphus navalis a Gnaeo Octavio e Macedonia et de rege Perseo die 1 Decembris 167 a.C.n. celebratus est, post triumphum L. Aemilii Paulli, sed ante triumphum L. Anicii Galli; omnes tres enim e Bello Macedonico tertio triumphaverunt. Octavii triumphus a Livio ita breviter descriptus est:

Paucos post dies Anicius et Octavius classe sua advecti. Tribus iis omnibus decretus est ab senatu triumphus mandatumque Q. Cassios praetori, cum tribunis plebis ageret, ex auctoritate patrum rogationem ad plebem ferrent, ut iis, quo die urbem triumphantes inveherentur, imperium esset. Intacta invidia media sunt: ad summa ferme tendit. Nec de Anici nec de Octavi triumpho dubitatum est; Paulum, cui ipsi quoque se conparare erubuissent, obtrectatio carpsit ...
Cn. Octavius kalendis Decembribus de rege Perseo navalem triumphum egit. Is triumphus sine captivis fuit, sine spoliis. Dedit sociis navalibus in singulos denarios septuagenos quinos, gubernatoribus, qui in navibus fuerant, duplex, magistris navium quadruplex.

De Syriaca legatione et morte
-----------------------------

Anno 165 una cum Tito Manlio Torquato consul creatus est. Anno 162, quod linguam Graecam optime loquebatur et in Graecia amicos multos habuit atque apud Graecas urbes magno in honore erat, legatus in orientem missus est, ut ea, quae in pace Apameae cum rege Antiocho III rege Seleucidarum constituta essent, impetraret. Dum hac legatione fungitur Laodiceae in Syria necatus est. Senatus ei statuam in Foro Romano exstruendam decrevit nec tamen sicarium nomine *Leptinem* poena affici iussit, quamvis a rege Demetrio traditum.

Quae aedificia exstruxerit
--------------------------

Post victoriam navalem ab Octavio Romae in Campo Martio apud Circum Flaminium *Porticus Octavia* aedificata est, in quo Octavius cursum honorum recensebat. Quae Porticus ab Augusto restituta est. Praeterea domum magnam in Monte Palatino sibi aedificavit.

Nexus interni
-------------

* Index triumphorum Romanorum

Si vis plura legere
-------------------

* G. Marasco, 'L'uccisione del legato Cn. Ottavio (162a.C.) e la politica Romana in Siria', *Prometheus* 1986(12) : 226-238.
* Tassilo Schmitt, "[1 4] O. Gn." in *Der Neue Pauly* vol. 8 (Stutgardiae: Metzler, 2000. ISBN 3-476-01478-9) col. 1099.

Nexus externus
--------------

* "Gnaeus Octavius" in William Smith, ed. *Dictionary of Greek and Roman Biography and Mythology* (Londinii: Taylor & Walton, 1844-1849 ~)

Notae
-----

1. ↑  Titus Livius, *Ab Urbe condita* XLV 35; 42
2. ↑  Marcus Tullius Cicero, *De officiis* I 138
3. ↑  Marcus Tullius Cicero, *Orationes Philippicae* IX 4
4. ↑  Polybius, *Historiae* XXXII 2-3. Appianus, *Syriaca* 239-243.
5. ↑  Velleius Paterculus II 1
6. ↑  Res gestae Divi Augusti 19

|  |  |  |
| --- | --- | --- |
| Antecessores: **Gaius Sulpicius Gallus et Marcus Claudius Marcellus**  |  **Consul** 165 a.C.n.cumTito Manlio Torquato | Successores: **Aulus Manlius Torquatus et Quintus Cassius Longinus**  |